টম ক্রুজ
বেশ কয়েক বছর আগের কথা। কেটি হোমস তখন সন্তানসম্ভবা। স্ত্রীয়ের গর্ভে সন্তানের ধীরে ধীরে বেড়ে ওঠা নিজের চোখে দেখতে চেয়েছিলেন টম ক্রুজ। যেমন ভাবা, তেমন কাজ! প্রায় দু’লক্ষ মার্কিন ডলার খরচ করে টম কিনে ফেলেছিলেন সোনোগ্রাম মেশিন। এক সাক্ষাৎকারে সেই মেশিন কেনার কথা স্বীকারও করেছিলেন অভিনেতা। যদিও এহেন সিদ্ধান্তের জন্য যথেষ্ট সমালোচনা হয়েছিল টমের। বিশেষজ্ঞরা জানিয়েছিলেন, বিশেষ প্রয়োজন ছাড়া সোনোগ্রাম ব্যবহার করা উচিত নয়। কারণ, সোনোগ্রাম মেশিন থেকে বার হওয়া আলট্রাসাউন্ড গর্ভস্থ শিশুর ক্ষতি করতে পারে। কিন্তু কে শোনে কার কথা!
বেয়ন্সে
হালের ফ্যাশন মেনে চলতে বরাবরই ভালবাসেন বেয়ন্সে। মা হওয়ার পর তিনি চেয়েছিলেন, মেয়ের মধ্যেও ফ্যাশন-সেন্সটা ছোট থেকেই গড়ে উঠুক। তাই ২০১৩ সালে মেয়ে ব্লু ইভির এক বছরের জন্মদিনে তাকে একখানা কেতাদুরস্ত বার্বি ডল উপহার দিয়েছিলেন বেয়ন্সে। যে-সে বার্বি নয়, বিশেষভাবে অর্ডার দিয়ে বানানো। বেয়ন্সের নির্দেশে পুতুলের পোশাকে বসানো হয়েছিল ১৬০টি মূল্যবান পাথর। জন্মদিনে মেয়েকে এমন বার্বি ডল উপহার দিতে বেয়ন্সের ট্যাঁক থেকে কত খসেছিল জানেন? পুরো ৮৫ হাজার মার্কিন ডলার!
অ্যাঞ্জেলিনা জোলি
ব্র্যাড পিটের ৪৮ বছরের জন্মদিনে তাঁকে বাড়ি উপহার দিয়েছিলেন অ্যাঞ্জেলিনা। দক্ষিণ-পশ্চিম পেনসিলভেনিয়ার প্রত্যন্ত এলাকায় ঝরনার উপর অবস্থিত বাড়িটি। শোওয়ার ঘর থেকে শুরু করে ডাইনিং রুম— মেঝের উপর দিয়ে ধীর গতিতে বয়ে যায় ঝরনার জল, এমনভাবেই তৈরি করা হয়েছিল বাড়িটির নকশা। প্রথম দর্শনেই বাড়িটার প্রেমে পড়ে গিয়েছিলেন অভিনেতা। তাই জন্মদিনে নায়কের পছন্দের বাড়িটাই উপহার দেওয়ার সিদ্ধান্ত নেন অ্যাঞ্জেলিনা। তবে বাড়িটি কিনতে অ্যাঞ্জেলিনাকে কত ব্যয় করতে হয়েছিল, সেই খবর মেলে না।
মাইলি সাইরাস
তাঁর আদরের দুই পোষ্যের জন্য বিশেষ গাড়ি কিনেছিলেন মাইলি সাইরাস। রেঞ্জ রোভার স্পোর্টস। কিন্তু কেন? সাধারণ গাড়িতে চাপলে তাঁর পোষা কুকুরেরা নাকি স্বচ্ছন্দবোধ করে না। তাই আরামদায়ক গাড়ি কেনা। গায়িকার যুক্তি ছিল, ‘‘রেঞ্জ রোভারটা হল পুরোপুরি ওদের সম্পত্তি। এখানে ওরা যা খুশি করতে পারে। কেউ ওদের কিছু বলবে না। ইচ্ছে হলে গাড়ির সিটকভারগুলোও ছিঁড়েও ফেলতে পারে!’’ গাড়িটি কিনতে মাইলিকে খরচ করতে হয়েছিল ৪০ লক্ষ মার্কিন ডলার। পোষ্যের জন্য বিশেষ গাড়ি, ভাবা যায়!
ব্র্যাড পিট 
২০১২ সালের কথা। তখন ‘ওয়ার্ল্ড ওয়ার জি’ ছবির শ্যুটিং চলছে জোরকদমে। শ্যুটিংয়ের ফাঁকে একদিন ছবির পরিচালক মার্ক ফর্স্টার রসিকতা করে বলেছিলেন, ছবির কাজ শেষ হয়ে গেলে অভিনেতারা সেট’এর একটি করে জিনিস স্মারক হিসেবে বাড়ি নিয়ে যেতে পারেন। ছবির মুখ্য অভিনেতা ব্র্যাড পিট যে তাঁর রসিকতার এমন পরিণতি করে ছাড়বেন, সেটা সম্ভবত আন্দাজ করতে পারেননি পরিচালক। শ্যুটিংয়ে ব্যবহৃত একটি রাশিয়ান টি-৫৪ ট্যাঙ্ক চেয়ে বসেন ব্র্যাড। পরিচালকের তো মাথায় হাত! শেষমেশ কয়েক লক্ষ ডলার দিয়ে ট্যাঙ্কটি কিনে নেন ব্র্যাড। যেটি আপাতত ব্র্যাডের ক্যালিফোর্নিয়ার বাড়ির গ্যারাজে শোভা পাচ্ছে।